Rioolwater verswelg die Wieg van Mensdom
Deur Pieter Delport 09 September 2020 05:01
As jy in Mogale City woon en gespog het met die lekker boorgatwater wat jy op jou plaas of kleinhoewe drink, is dit dalk tyd vir bykomende filters.
Ondanks die trots wat straal uit die groot kennisgewingbord in die middel van Krugersdorp wat lui dat Mogale City bloudruppelwater het, word riool van die Percy Steward-rioolplaas in Bloubankspruit in dié spruit en Krokodilrivier gestort.
Hoewel Krugersdorp se drinkwater bloudruppelstatus geniet, is dit totaal anders laer af in die vallei op pad na die Wieg van die Mensdom.
Die besoedeling veroorsaak dat boere nie boorgatwater kan gebruik nie en besproeiing uit die riviere nie moontlik is nie. Vakansieplase en gastehuise langs die riviere se besoekersgetalle daal ook weens die rioolstank.
Die VF Plus het 'n klag van waterbesoedeling by die Gautengse departement van omgewingsake en landelike ontwikkeling teen die Mogale City-munisipaliteit ingedien.
Alhoewel die Mogale City Plaaslike Munisipaliteit met bloudruppelstatus water in Krugersdorp kan spog is dit nie geval 'n paar kilometer buite die dorp waar riool in die Krokodilrivier newens die Wieg van die Mensdom gestort word nie. Foto: PIETER DELPORT
"Verskeie versoeke is reeds sonder welslae aan die Mogale City-munisipaliteit gerig om die besoedeling te staak," sê Steenkamp.
" 'n Tender vir die verskaffing van 'n chloor-suiweringstelsel by die rioolplaas is verlede jaar geadverteer, maar nog nie toegeken nie."
Riool word in die Bloubankspruit en Krokodilrivier reg langs die Wieg van die Mensdom gestort.
En asof die Covid-19-inperking toerisme nie genoeg geknou het nie, moet vakansieplase buite Krugersdorp en Magaliesburg nou nog verder finansieel geknou word weens 'n gebrek aan besoekers vanweë die stank.
Steenkamp sê die wanbestuur van Mogale City strek veel verder as rioolbesoedeling en behels 'n algehele ineenstorting van infrastruktuur en dienslewering.
Besorgde inwoners in die omgewing van die Wieg het verlede week vergader om 'n aksieplan teen die besoedeling te bespreek.
Trevor Roberts, amptelike woordvoerder, sê besonderhede sal binnekort bekend gemaak word.
Duncan Mkhonto, bestuurder van water en sanitasie by Mogale City, sê instandhoudingswerk is reeds aan die gang by die betrokke riool-aanleg. Grootskaalse herstelwerk word glo gedoen.